उत्तराखंड में बादल फटने से पांच लोगों की मौत  
टिहरी जिले के धनोल्टी के पास इस मॉनसून सत्र में पहली बार बादल फटने की घटना में पांच लोगों की मौत हो गई, जबकि एक अन्य घायल हो गया।
उत्तराखंड के टिहरी जिले के धनोल्टी के पास शुक्रवार को इस मॉनसून सत्र में पहली बार बादल फटने की घटना में पांच व्यक्तियों की मौत हो गई, जबकि एक अन्य घायल हो गया। आशंका है कि पांच अन्य व्यक्ति भी ध्वस्त हुए मलबे में दबे हैं।  आधिकारिक सूत्रों ने पांच व्यक्तियों के मरने की पुष्टि करते हुए बताया कि तड़के करीब दो बजे बादल फटने की घटना हुई, उस वक्त लोग गहरी नींद में सो रहे थे। आशंका है कि पांच अन्य व्यक्ति अभी मलबे में दबे हुए हैं। अभी तक पांच शवों को बरामद किया गया है।  सूत्रों के अनुसार थत्यूण गांव में बादल फटने की घटना होते ही लोगों के होश उड़ गए। चारों तरफ जल का सैलाब देखा गया। एकाएक लोगों की समझ में ही नहीं आया कि क्या हुआ। एक मकान के ध्वस्त हो जाने के चलते उसमें रहने वाले पांच व्यक्तियों की दबकर मौत हो गई। चारों तरफ अंधेरा होने से लोग एक-दूसरे को बचाने की स्थिति में भी नहीं थे। जबर्दस्त चीख और शोरगुल से पूरा गांव थर्रा उठा।